C 342/70
BG
Официален вестник на Европейския съюз
6.9.2022 г.
Сряда, 16 февруари 2022 r.
2. призовава Комисията да определи енергията от възобновяеми източници в морето и други свързани енергийни технологии като основни елементи на енергийната система на ЕС до 2050 г; 3. подчертава, че икономиите на енергия, енергийната ефективност и енергията от възобновяеми източници са сред основните движещи сили за постигане на икономика с нулеви нетни емисии; припомня ангажимента на Съюза по отношение на принципа за поставяне на енергийната ефективност на първо място и подчертава значението на прилагането на този принцип във всички съответни законодателни актове и инициативи; 4. подчертава, че целите за енергодобив за енергията от възобновяеми източници в морето във всички морски басейни на ЕС, както се подчертава в съобщение COM(2020)0741 на Комисията, са да се достигнат най-малко 60 GW до 2030 г. и 340 GW до 2050 г.; припомня, че според оценката на въздействието, придружаваща съобщение COM(2020)0562 (16) на Комисията, изградената мощност за вятърна енергия от разположени в морето инсталации следва да бъде 70 — 79 GW, за да се постигне конкурентоспособно от гледна точка на разходите намаление с 55 % до 2030 г.; призовава държавите членки и публичния и частния сектор да надхвърлят целта за намаление с 55 % до 2030 г.; настоятелно призовава Комисията да преразгледа правилата за обществените поръчки и за държавната помощ, за да се осигури конкурентен от гледна точка на разходите преход, подпомаган от добре функциониращ пазар, насърчаващ навлизането на вятърната енергия от разположени в морето инсталации; отбелязва, че има райони с широко неоползотворен потенциал за добив на енергия от възобновяеми източници в морето, като Атлантическия океан, Средиземно море, Балтийско море и Черно море; подчертава, че решението да се намери място за този допълнителен капацитет за добив на енергия от възобновяеми източници в морето до 2030 г. е от изключително значение и следва да бъде разглеждано като приоритет и да бъде определено в ЕС преди 2023/2024 г., за да може строителните работи да приключат до 2030 г.; подчертава, че конкурентоспособността на вятърната енергия от разположени в морето инсталации и океанската енергия като енергиен източник ще продължи да се увеличава и цените ще продължат да намаляват паралелно с непрекъснатото развитие и внедряване; подчертава, че енергията от възобновяеми източници в морето е жизнеспособен източник на енергия и че една устойчива и надеждна енергийна система трябва да съчетае енергията от възобновяеми източници в морето с други енергийни технологии, възможности за съхранение и гъвкаво енергопотребление; 5. счита, че енергията от възобновяеми източници в морето трябва да бъде устойчива по цялата верига на стойността и да оказва ограничено отрицателно въздействие върху околната среда и върху икономическото, социалното и териториалното сближаване; припомня даденото в Европейския зелен пакт обещание да не се пренебрегва никой; подчертава, че благосъстоянието на хората следва да бъде в центъра на екологичния преход; 6. отбелязва конкурентното предимство на дружествата и технологиите от ЕС в сектора на енергията от възобновяеми източници в морето; призовава Комисията да гарантира, че ЕС запазва водещата си позиция в технологично отношение, задържа талантливите кадри и осигурява финансово достъпна, безопасна и устойчива енергия, като същевременно се отчита потенциалното въздействие, включително свързаното с изменението на климата и въздействието върху морската среда; подчертава, че е важно да се запази това конкурентно предимство; изтъква потенциала за значителен растеж на сектора и неговия принос за икономиката на ЕС, включително износа на технологии и системи; подчертава, че е важно да се подпомагат инвестициите в научноизследователска и развойна дейност и да се използва иновативната система в сектора на технологиите за добив на енергия от възобновяеми източници в морето посредством трансгранично сътрудничество и партньорство в рамките на „Хоризонт Европа“ с цел улесняване и подпомагане на стабилни европейски вериги за създаване на стойност, които са от решаващо значение за двата прехода, като същевременно се осигури бързото навлизане на разработените в тази област иновации; подчертава значението на висококачествените промишлени работни места за улесняването на справедлив преход; 7. подчертава необходимостта от поддържане в Европейския съюз на чиста, конкурентоспособна и устойчива верига на доставки на енергия от възобновяеми източници в морето; поради това подчертава, че е необходимо доставчиците да прилагат най-високите стандарти за качество в областта на здравето, безопасността и околната среда съгласно европейското сертифициране и европейските стандарти, определени в процес на диалог с всички имащи отношение заинтересовани лица; подчертава също необходимостта от максимално намаляване на транспортните разходи във веригата на доставки; счита, че тези елементи следва да бъдат взети предвид в процедурите за възлагане на обществени поръчки; 8. подчертава, че внедряването на енергията от възобновяеми източници в морето е идеална възможност за най-отдалечените региони и островите да декарбонизират своя енергиен микс и рязко да намалят зависимостта си от внос на изкопаеми горива; призовава за подсилване на инициативата „Чиста енергия за островите в ЕС“, като се постави силен акцент върху енергията от възобновяеми източници в морето; припомня, че островите са особено засегнати от покачването на морското равнище; 9. призовава Комисията да направи възможно най-скоро оценка на въздействието, за да се изясни икономическото и социално-икономическото въздействие на енергията от възобновяеми източници в морето, със специален акцент върху съществуващите работни места и върху създадените работни места вследствие на внедряването на капацитет от 300 — 450 GW до 2050 г.;
(16)
SWD(2020)0176.